Febrer comença en la Biblioteca Infantil amb noves activitats gratuïtes d’Animació Lectora
2025-07-24

El mes de febrer està molt prop i, amb ell, continuaran les activitats gratuïtes d’Animació Lectora que, des de l’Institut Municipal de Cultura i Joventut de Burjassot, a través de la Biblioteca Infantil, s’estan desenvolupant perquè els xicotets i joves usuaris d’aquest servei municipal continuen coneixent i augmentant el seu interés pels llibres i per la lectura.

La primera de les activitats de febrer serà el dimecres dia 4, tenint com a protagonista el món de les endevinalles, ja que davall el nom “Endevina, Endevinalla”, els participants en aquesta divertida vesprada d’animació lectora, dividits en grups, hauran d’endevinar què s’amaga entre les línies de l’endevinalla de l’equip contrari. Amb aquesta activitat, des de l’equip de Biblioteques, es vol fomentar i desenvolupar l’expressió oral, a més d’ajudar als més menuts a exercitar la seua imaginació. Serà a les 18 h en la Biblioteca Infantil.

El divendres 6 de febrer serà el torn del teatre, que arribarà de la mà de “M i les Balenes”, una representació que protagonitzaran les joguines velles que amaguen les aventures que els xiquets i les xiquetes van inventar quan van jugar amb elles. Serà a les 18 h al Saló d’Actes de la Casa de Cultura.

“Quin llibre sóc?” és l’animació que arribarà a la Biblioteca Infantil el dilluns 9 de febrer a les 18 h i en la qual, els qui participen, a través de la peça d’un puzle que contindrà un text d’un conte, hauran d’endevinar de quin llibre es tracta. Una vegada llegits tots els textos, es crearà un gran puzle amb totes les fitxes que representarà el llibre que està amagat.

L’última de les activitats del mes, “Crea un conte”, tindrà lloc el dimecres 18 de febrer, també en la pròpia biblioteca i a partir de les 18 h. En aquest cas, els tècnics de biblioteques repartiran fulls als participants en els quals hi haurà una figura o una escena d’un conte i, entre tots, es decidirà l’ordre de les mateixes per crear un nou conte, desenvolupant així tant l’expressió oral com escrita dels menuts.

A més de totes aquestes activitats, els usuaris de la Biblioteca Infantil tenen l’oportunitat de conèixer i participar, els dimarts a la vesprada, al programa Los peques en la Radio, de l’emissora municipal de Burjassot. Programa en què a més de conèixer el món de la ràdio, tenen l’oportunitat de recomanar les seues lectures preferides i parlar dels temes que els preocupen i els interessen.